Kachlok to je akōmulacyjny piec zbudowany ze szamotowych herckōw (we postrzodku) a kachlōw (z wiyrchu, przodku a bokōw), podany we ksztołcie na słup. Nojwożnijszo jygo tajla to je palynisko, ze jygo srogości ôzrachowuje sie masa cołkigo kachloka. Lo kachloka ô palynisku na 6 kilo drzewa abo wōngla akōmulacyjno masa je 600 kilogramōw. Palynisko je zawiyrane żeliwnymi dźwiyrzōma, a we nowszych zortach je to szklanno szyba. Do porzōndku nahajcowany a zawarty kachlok poradzi ôddować ciepło bez 12 godzin.